КIудияб ахIи-хIур бахъинабуна гьал къоязда Якутиялда унеб бугеб Эркенаб гугариялъул рахъалъ Россиялъул чемпионаталда ккараб хIужаялъ.
«Эркенлъи» радиоялъе рес щвечIо Дагъистаналъул тIасабищараб командаялъул бетIерав тренер Сажид Сажидовасулгун бухьен гьабизе. Амма гьез гьабураб хIукмуялда рази гьечIо спортивияб гугариялъул рахъалъ Россиялъул федерациялъул нухмалъулев Михаил Мамиашвили.
Жеги Якутиялда Россиялъул чемпионат байбихьилалде чанго моцIалъ цебе Россиялъул тIасабищараб командаялъул нухмалъиялъ лъазабун букIана, дунялалъул ва Европаялъул чемпион, Дагъистаналдаса ГIабдурашид Садулаев Олимпиадаялде гьанжего тасдикъ гьавулев вугилан. Гьелъие гIиллалъун баян гьабуна гьанжелъагIан киналго турниразда гьес босараб ракIчIараб бергьенлъи.
Амма Дагъистаналъул командаялъул нухмалъиялъ гIадахъ босичIин республикаялъул нухмалъулесул гьариян хъвалеб буго «Интерфакс» агентлъиялъ кьураб баяналда. Гьединго гьеб гьариялъул рахъкквечIо спорт бокьулел гIадатиял дагъистаниязул цIикIкIарасеб къадаралъги.